Tajuddin Abdul Rahman

Dato' Sri Haji Tajuddin bin Abdul Rahman (Jawi: ; lahir 14 Januari 1948) ialah seorang ahli politik Malaysia yang pernah berkhidmat sebagai Ahli Parlimen Pasir Salak mewakili Barisan Nasional. Beliau telah dilantik sebagai Duta Besar Malaysia ke Indonesia berkuat kuasa Jun 2022. Beliau pernah menjadi Pengerusi Kumpulan Prasarana Malaysia Berhad selama setahun dari 11 Mei 2020 hingga 26 Mei 2021.

Latar belakang 
Beliau bersekolah di Sekolah Menengah Kebangsaan Seri Perak, Teluk Intan. Kemudian, beliau mendapat Ijazah Sarjana Muda Ekonomi dari Universiti Malaya.

Kerjaya politik 

Tajuddin berkecimpung dalam politik sejak awal 1980-an lagi di sekitar Pekan Rabu, Chenderong Balai, Kampung Gajah, Pasir Salak dan Teluk Intan. Beliau menjadi Ketua Pergerakan Pemuda UMNO Bahagian Pasir Salak (1982-1988) and sebagai Exco Pergerakan Pemuda UMNO dari 1986-1988. 

Pada 1988, setelah UMNO Baru ditubuhkan, beliau dilarang menyertai UMNO semula kerana dituduh menyertai parti serpihan UMNO, Semangat 46. Walau bagaimanapun, pada 1990, beliau diterima semula sebagai ahli UMNO setelah tuduhan tersebut disahkan tidak berasas.

Namun begitu, beliau dipecat oleh Majlis Tertinggi UMNO pada 1995 kerana terlibat dalam suatu skandal politik wang RM6 juta untuk merebut jawatan sebagai ketua bahagian Pasir Salak yang ketika itu disandang oleh Menteri Besar Perak, Tan Sri Ramli Ngah Talib. Ketika itu, Datuk Seri Anwar Ibrahim menjadi Timbalan Perdana Menteri dan kuat menyokong Ramli. Pada 1998, beliau diterima semula sebagai ahli UMNO tanpa syarat dan dipilih sebagai Timbalan Ketua UMNO Pasir Salak tanpa bertanding pada 2000.

Dalam politik UMNO Pasir Salak, beliau bergabung dengan Datuk Megat Junid Megat Ayob menentang Tan Sri Ramli Ngah Talib. 

Dalam pilihan Raya Umum Malaysia 2004, beliau mengalahkan calon PAS, Ustaz Mustafa Shaari bagi kerusi (DUN) Kampung Gajah, Perak. Dalam perhimpunan UMNO pada September 2004, beliau dipilih oleh UMNO Perak untuk membahaskan usul ekonomi.

Dalam pilihan Raya Umum Malaysia 2008, beliau mengalahkan calon Parti Keadilan Rakyat, Mustaffa Kamil Ayub bagi kerusi parlimen Pasir Salak. Beliau menang dengan majoriti sebanyak 2,688 undi; beliau memperolehi 16,928 undi berbanding lawannya yang memperolehi 14,240 undi.

Sebagai Pengerusi GLC 
Pada 22 September 2008, Tajuddin telah dilantik menjadi pengerusi FELCRA, sebuah syarikat terkait kerajaan (GLC) yang ditubuhkan untuk memulihkan tanah terbiar seperti di sepanjang Sungai Perak dan di seluruh negara. Tanah terbiar ini hasil daripada kebun kecil  getah tua yang tidak lagi ekonomikal dan diganti dengan kelapa sawit. Sementara tanah baru ditanam dengan padi dan koko secara sistematik seperti Seberang Perak, Perak. Sebelum ini, pengerusi Felcra ialah Datuk Nasarudin Hashim. Beliau juga telah mengasaskan TAJ Kolej yang beroperasi di Felda Trolak, Behrang, Perak.

Pada 7 Mei 2020, beliau dilantik sebagai pengerusi GLC pengangkutan awam, Kumpulan Prasarana Malaysia Berhad bagi menggantikan Tan Sri Zaharah Ibrahim yang meletak jawatannya. Pada 26 Mei 2021, beliau telah ditamatkan perkhidmatan oleh Menteri Kewangan Tengku Zafrul berkuatkuasa serta merta susulan kontroversi bawaannya ketika sebuah kemalangan kereta api LRT pada waktu itu (maklumat lanjut di bawah).

Kontroversi

Saman terhadap Azmin Ali
Dalam perbahasan di Dewan Rakyat, Tajuddin Abdul Rahman berikrar akan menyaman Azmin Ali dari PKR jika terus mensabitkan beliau dengan kontroversi six million dollar man' untuk tujuan mendapatkan jawatan ketua bahagian UMNO. Beliau juga mendakwa dipecat dari UMNO oleh Anwar Ibrahim ketika itu kerana Anwar mahu menjadi Perdana Menteri Malaysia.

Dakwaan dibenci kaum India
Pada 5 November 2008, M. Kulasegaran (DAP-Ipoh Barat) membuat dakwaan yang bahawa Tajuddin "dibenci oleh kaum India di Pasir Salak". Ini menyebabkan Tajuddin kemudiannya memaki ahli parlimen itu. Tajuddin Abdul Rahman turut mencabar M. Kulasegaran untuk 'selesaikan (isu ini) di luar Dewan Rakyat'. Bagaimanapun, kedua-dua mereka menarik kembali perkataan tersebut.
Lempang cina
Pada 1 Oktober 2015, Tajuddin memberi amaran akan "melempang" rakyat Cina di negara ini jika mengadu masalah kepada pihak luar.

Bekas Presiden MCA Ling Liong Sik menyifatkan kenyataan kontroversi terhadap kaum Cina yang dibuat Tajuddin sebagai "kurang ajar".
Penggunaan istilah "Kok"
Pada 21 November 2016, Tajuddin menghadapi kritikan ketika menyebut frasa "The only woman with a 'Kok' is in Seputeh" (Kok di sini merujuk kepada slanga lucah Inggeris; merujuk kepada zakar) yang merujuk kepada Teresa Kok (DAP-Seputeh). Walau bagaimanapun, beliau dipertahankan oleh Timbalan Speaker Ronald Kiandee, yang menolaknya sebagai rujukan kepada namanya, dan bukannya sebagai makian. Ahli Parlimen Shah Alam, Khalid Samad pula terlibat dalam hujah hangat dengan Tajuddin mengenai kenyataannya yang tidak sopan. Dalam insiden itu, Khalid Samad menggelar beliau sebagai "sial" dan "menteri sial" beberapa kali kepada Tajuddin dan kemudian  dibalas dengan "kepala hotak kau" dan "kasar" sebanyak beberapa kali kepada Khalid. 

Pada 24 November, sekumpulan penyokong Tajuddin dari Pasir Salak termasuk anak-anaknya memasuki kawasan terhad Parlimen Malaysia untuk menghina dan menyerang Khalid, yang tidak cedera kerana dia dilindungi oleh pengawal keselamatan. Sekumpulan penyokong Tajuddin menyebut perkataan jahat seperti makian lazim, "pukimak''". Menurut Khalid, semasa taklimat ringkas, para pengawal tersebut menerima pukulan yang bertujuan untuk demi sendiri. Insiden Khalid diserang di Parlimen ada dirakam seperti dalam video ini. Dengan itu, pada April 2017, lapan perusuh terlibat termasuk anak lelaki Tajuddin, Firdaus Tajuddin didakwa dan dihukum berdasarkan Kanun Keseksaan, tetapi hanya dikenakan denda maksimum RM100 oleh pihak mahkamah.

 Reaksi dalam kemalangan LRT 2021 

Tajuddin menerima kritikan keras ketika tragedi pertembungan dua buah kereta api di laluan LRT Kelana Jaya pada Mei 2021 yang menyaksikan lebih 200 orang penumpang tercedera susulan reaksinya yang tidak memuaskan selaku ketua syarikat Prasarana. Pada awalnya, Tajuddin dikritik kerana tidak turun padang pada momen kejadian itu. Tajuddin menjelaskan bahawa dirinya sedang berada dalam pertemuan bersama dengan pihak sebuah syarikat pada masa itu serta bersiap sedia untuk memperoleh dos kedua vaksin COVID-19-nya yang dijadualkan pada keesokan hari, dan lewat menerima berita tentang kejadian itu. Seterusnya, sidang medianya pada pagi 25 Mei menambahkan lagi kutukan terhadapnya kerana tidak memperlihatkan keseriusan terhadap kemalangan itu. Sidang itu dicemari dengan jenaka tidak wajar terhadap kemalangan, komen berbaur xenofobia/anti-Cina oleh Tajuddin dan perbuatannya yang tidak memakai pelitup muka (sebaliknya memakai pelindung muka lutsinar) dalam situasi pandemik COVID-19 negara sehingga dijadikan kes oleh pihak polis.

Masalah ini mendorong tekanan oleh pelbagai lapisan masyarakat agar Tajuddin segera meletak jawatan sebagai ketua eksekutif Prasarana, tetapi Tajuddin menyatakan hasrat untuk kekal dengan jawatan itu. Menjelang hujung hari itu, Tajuddin disahkan dipecat daripada jawatan itu oleh badan kerajaan pengawal Prasarana (Kementerian Kewangan) susulan isu ini.

 Keputusan pilihan raya 

Anugerah dan pengiktirafan
Darjah kebesaran Malaysia
  :
  Kesatria Mangku Negara (K.M.N.) (2006)
  :
  Darjah Mulia Seri Melaka (D.M.S.M.) – Datuk (2003)
  :
  Darjah Datuk Paduka Mahkota Perak (D.P.M.P.) – Dato' (2007)
  :
  Darjah Kebesaran Sri Sultan Ahmad Shah Pahang (S.S.A.P.) – Dato' Sri''' (2013)

Rujukan

Pautan luar 

 
  - Laman blog rasmi Tajuddin

Anggota Pertubuhan Kebangsaan Melayu Bersatu
Muslim Malaysia
Kelahiran 1948
Orang hidup
Orang dari Perak
Alumni Universiti Malaya
Ahli Dewan Rakyat, Parlimen Malaysia ke-12
Ahli Dewan Rakyat, Parlimen Malaysia ke-13
Ahli Dewan Rakyat, Parlimen Malaysia ke-14
Penyokong Kerajaan Muhyiddin Yassin
Kekal menyokong Kerajaan Muhyiddin Yassin pertama
Duta Besar Malaysia ke Indonesia